**Metsälamminkankaan tuulivoimapuisto** on Pohjois-Pohjanmaalla Vaalan etelärajan tuntumassa sijaitseva tuulivoimapuisto, jossa toimii 24 tuulivoimalaitosta. Niiden kokonaiskapasiteetti on 132 megawattia ja vuosituotanto on noin 400 gigawattituntia. Tuulivoimapuiston on rakentanut ja sitä operoi OX2, ja tuulipuiston omistaa Orrön Energy (entinen Lundin Energy) ja Sval Energi yhdessä. Tuulivoimapuisto oli valmistuessaan Suomen kolmanneksi suurin .

Yleistä
-------

Metsälamminkankaan metsäalue sijaitsee Vaalan kunnan eteläosassa Siikalatvan ja Kajaanin vastaisella rajalla. Etäisyyttä Oulujärven rantaan on viisi kilometriä ja Vaalan kirkonkylään noin 30 kilometriä. Tuulipuiston pituus on 5,5 kilometriä, leveys 3 kilometriä, ja kaikki voimalaitokset sisällensä sulkevan alueen pinta-ala on 5,0 neliökilometriä. Voimalat sijaitsevat 130–155 metrin korkeudella mpy. Alueen hyvätuulialue oli keskimäärin 6,2 metriä sekunnissa 100 metrin ja 7,0 metriä sekunnissa 150 metrin korkeudella. Tästä arvioitiin muodostuvan 121 megawatin laskennallinen teho.

Tuulivoimalaitokset ovat yhdysvaltalaisen GE Energyn valmistamaa Cypresa alustalle suunniteltua GE-158-mallia, jonka napakorkeus on 151 metriä , tuuliturbiinin halkaisija 158 metriä, ja jonka kapasiteetti on 5,5 megawattia.

Tuulivoimapuiston vaatimat huoltotiet on rakennettu seututien 879 ja yhdystien 8190 väliin. Seututieltä on yksi tienhaara ja yhdystieltä kaksi. Voimaloiden tuottama sähkö johdetaan maakaapeleilla tuotantoalueen eteläpuolella sijaitsevalle sähköasemalle. Sieltä yhteen kerätty sähkövirta johdetaan omaa 110 kilovoltin siirtolinjaa myöten Vuolijoella kulkevaa 400 kilovoltin linjaa seuraten kaakkoon päin Otanmäen Vuottolahdella sijaitsevalle sähköasemalle, jossa sähkö syötetään kantaverkkoon.

Historiaa
---------

Tuulivoimapuiston alkuperäisinä kehittäjinä on mainittu Lähituuli Oy ja myöhemmin TuuliSaimaa Oy. Metsälamminkankaan tuulivoimapuistolle osoitettiin samalla nimellä Pohjois-Pohjanmaan vaihemaakuntakaavassa alue, jonne tuulivoimapuiston voisi rakentaa. Metsälamminkangas (numero 17, tv-1 369) oli yksi 35 tuulivoima-alueesta. Tuulivoimalle oli rajattu 10,9 neliökilometrin alue, josta lähimpään kiinteään asutukseen oli 3,6 kilometriä ja viiden kilometrin säteellä asui 115 asukasta ja löytyi 76 loma-asuntoa. Alle kilometrin etäisyydellä sijaitsi kolme vapaa-ajan asuntoa. Sitä oli edeltänyt tuulipuiston YVA-arviointiselostuksen anto syyskuussa 2014 sekä laajempi selvitys sisältäen melumallinnuksen, varjostusmallinnuksen, metsäpeura-arvioinnin ja Natura-arvioinnin että osayleiskaavan laadinnan ja hyväksymisen toukokuussa 2015. Vaihemaakuntakaava hyväksyttiin maakuntahallituksessa tammikuussa 2016. 

Vaalan kunnanvaltuuston päätöksestä hyväksyä tuulipuistolle osayleiskaava kesäkuussa 2015 tehtiin Pohjois-Suomen hallinto-oikeuteen valitus. Se tutki valituksen osittain ja antoi heinäkuussa 2017 päätöksen, jossa se hylkäsi osayleiskaavan voimaloiden 24, 25 ja 27 sijainnin (noin 100 metrin etäisyydellä Natura-aluetta) ja rajoitti tuulivoimalaitosten lukumäärän 24. Päätöksestä valitettiin korkeimpaan hallinto-oikeuteen saakka. Ne hylättiin maaliskuussa 2019 säilyttäen Pohjois-Suomen hallinto-oikeuden päätös.

OX2 hankki oikeudet Metsälamminkankaan tuulipuiston kehittämiseen vuonna 2019, ja investointipäätös sen rakentamisesta tehtiin tammikuussa 2020. Silloin allekirjoittivat OX2 ja ruotsalainen Lundin Energy rakentamissopimuksen. Siihen liittyi yksityinen energia-alan toimija Sval Energi myöhemmin mukaan. Sopimuksessa operointi jää OX2:lle. Lundin Energyn nimi muuttui myöhemmin Orrön Energyksi. Tuulipuiston rakennustyöt aloitettiin keväällä 2020 ja saatiin valmiiksi alkuvuodesta 2022.

Tuulipuisto luovutettiin omistajilleen Orrön Energylle (ent. Lundin Energy) ja Sval Energille maaliskuussa 2022. OX2 vastaa tuulipuiston teknisestä ja kaupallisesta hallinnoinnista.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6 7 8 9 10 11 12  Metsälamminkangas *ox2.com*. Helsinki:  OX2. Viitattu 12.1.2024.
2. 1 2 3 4  Kähkönen, Sanna: Kajaanin rajalle rakentuu 24 myllyn tuulipuisto – sijoittajilta haetaan reilua 100 miljoonaa euroa *yle.fi*.  14.3.2019. Helsinki:  YLE. Viitattu 12.1.2024.
3. 1 2 3  Asianajotoimisto Mäkitalo: Tuulivoimaa koskevaa oikeuskäytäntöä 2015–2018 (PDF) (s. 55) *tuulivoimayhdistys.fi*. Helsinki:  Suomen tuulivoimayhdistys. Viitattu 12.1.2024.
4. 1 2  Vaalin Metsälamminkankaan tuulivoimapuisto (PDF) (hankekuvaus (YVA), osa I, s. 64) *ymparisto.fi*.  15.9.2014. Kainuun ELY-keskus / Tuulisaimaa Oy. Viitattu 15.1.2024.
5. 1 2 3 4 5  Metsälamminkankaan tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 12.1.2024.
6. 1 2 3 4 5  Metsälamminkangas *www.thewindpower.net*. Ranska:  The Wind Power. Viitattu 12.1.2024. (englanniksi)
7. 1 2 3  GE Energy 5.5-158 *www.thewindpower.net*.  44748. Ranska:  The Wind Power. Viitattu 12.1.2024. (englanniksi)
8. 1 2  Suomen kolmanneksi suurin tuulipuisto valmistui – OX2 luovuttaa Metsälamminkankaan tuulipuiston Lundin Energylle ja Sval Energille *sttinfo.fi*.  4.4.2022. Helsinki:  STT. Viitattu 12.1.2024.
9. 1 2  OX2 *www.thewindpower.net*.  45133. Ranska:  The Wind Power. Viitattu 12.1.2024. (englanniksi)
10. 1 2  Kortelainen, Jukka: Metsälamminkangas luovutettu ruotsalaisyhtiöille *energiauutiset.fi*.  5.4.2022. Helsinki:  Energiateollisuus ry. Viitattu 12.1.2024.
11. 1 2 3  Pohjois-Pohjanmaan 3. vaihemaakuntakaavassa osoitettavat tuulivoima-alueet (s. 4, 91–95, 117) *3. vaihemaakuntakaava*.  2016. Oulu:  Etelä-Pohjanmaan ELY-keskus. Viitattu 12.1.2024.
12. ↑  GE’s Most Powerful Onshore Wind Turbine Gets Even More Powerful *ge.com*. Yhdysvallat:  GE Energy. Viitattu 12.1.2024. (englanniksi)
13. 1 2  Annala, Päivi: Vaalan Metsälamminkankaan tuulivoimapuiston rakentaminen etenee *yle.fi*.  14.3.2019. Helsinki:  YLE. Viitattu 12.1.2024.
14. ↑  Metsälamminkankaan tuulivoimapuisto, Vaala *YVA-selostus*.  24.5.2019. Helsinki:  Kainuun ELY-keskus. Viitattu 12.1.2024.
15. ↑  Tuulivoimaosayleiskaava (Vaala, Metsälamminkangas) (koskee: Pohjois-Suomen hallinto-oikeus 4.7.2017 nro 17/0175/1) *kho.fi*.  14.3.2019. Helsinki:  Korkein hallinto-oikeus. Viitattu 13.1.2024.

Aiheesta muualla
----------------

* Metsälamminkangas tuulipuisto, elokuu 2022, OX2